title: Εκτελεστικός κανονισμός (ΕΕ) 2018/827 του Συμβουλίου, της 4ης Ιουνίου 2018, για την εφαρμογή του κανονισμού (ΕΕ) αριθ. 267/2012 σχετικά με περιοριστικά μέτρα κατά του Ιράν

text:
               6.6.2018

               EL

               Επίσημη Εφημερίδα της Ευρωπαϊκής Ένωσης

               L 140/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/827 ΤΟΥ ΣΥΜΒΟΥΛΊΟΥ
   της 4ης Ιουνίου 2018
   για την εφαρμογή του κανονισμού (ΕΕ) αριθ. 267/2012 σχετικά με περιοριστικά μέτρα κατά του Ιράν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 267/2012 του Συμβουλίου, της 23ης Μαρτίου 2012, σχετικά με περιοριστικά μέτρα κατά του Ιράν και την κατάργηση του κανονισμού (ΕΕ) αριθ. 961/2010 (1) και ιδίως το άρθρο 46 παράγραφος 2,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 23 Μαρτίου 2012, το Συμβούλιο εξέδωσε τον κανονισμό (ΕΕ) αριθ. 267/2012.

               (2)

               Σύμφωνα με το άρθρο 46 παράγραφος 7 του κανονισμού (ΕΕ) αριθ. 267/2012, το Συμβούλιο προέβη σε επανεξέταση του καταλόγου των καταχωρισμένων προσώπων και οντοτήτων που περιέχεται στα παραρτήματα IX και XIV του εν λόγω κανονισμού.

               (3)

               Το Συμβούλιο κατέληξε στο συμπέρασμα ότι θα πρέπει να επικαιροποιηθούν οι καταχωρίσεις που αφορούν ορισμένα πρόσωπα και οντότητες που περιλαμβάνονται στο παράρτημα IX του κανονισμού (EΕ) αριθ. 267/2012.

               (4)

               Ο κανονισμός (ΕΕ) αριθ. 267/2012 θα πρέπει, επομένως, να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα ΙΧ του κανονισμού (ΕΕ) αριθ. 267/2012 τροποποιείται όπως περιέχεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 4 Ιουνίου 2018.

            Για το Συμβούλιο

            H Πρόεδρος

         T. TSACHEVA

      (1)  ΕΕ L 88, 24.3.2012, σ. 1.

      ΠΑΡΑΡΤΗΜΑ
      Το παράρτημα ΙΧ του κανονισμού (ΕΕ) αριθ. 267/2012 τροποποιείται ως εξής:

                  1.

                  κάτω από τον τίτλο «Ι. Πρόσωπα και οντότητες που ενέχονται σε δραστηριότητες πυρηνικών ή βαλλιστικών πυραύλων και πρόσωπα και οντότητες που παρέχουν στήριξη στην κυβέρνηση του Ιράν», οι ακόλουθες καταχωρίσεις αντικαθιστούν τις αντίστοιχες καταχωρίσεις στον κατάλογο που περιέχεται κάτω από τον υπότιτλο «B. Οντότητες»:

                              Επωνυμία

                              Αναγνωριστικά στοιχεία

                              Αιτιολογία

                              Ημερομηνία καταχώρισης

                              «42.ζ).

                              Shetab Gaman (άλλως Taamin Gostaran Pishgaman Azar)

                              Διεύθυνση: Norouzi Alley, No 2, Larestan Street, Motahari Avenue, Τεχεράνη

                              Ενεργεί εξ ονόματος της Yasa Part.

                              26.7.2010

                              49.

                              Noavaran Pooyamoj (άλλως Noavaran Tejarat Paya, Bastan Tejerat Mabna, Behdis Tejarat (ή Bazarganis Behdis Tejarat Alborz Company ή Behdis Tejarat General Trading Company), Fanavaran Mojpooya, Faramoj Company (ή Tosee Danesh Fanavari Faramoj), Green Emirate Paya, Mehbang Sana, Mohandesi Hedayat Control Paya, Pooya Wave Company, Towsee Fanavari Boshra)

                              Ενέχεται στην παροχή υλικών υπό έλεγχο και έχουν άμεση εφαρμογή στην κατασκευή φυγοκεντρικών μηχανών για το ιρανικό πρόγραμμα εμπλουτισμού ουρανίου.

                              23.5.2011

                              55.

                              Ashtian Tablo

                              Ashtian Tablo - No 67, Ghods mirheydari St, Yoosefabad, Τεχεράνη

                              Ενέχεται στην κατασκευή και προμήθεια ειδικού ηλεκτρικού εξοπλισμού και υλικών που έχουν άμεση εφαρμογή στον ιρανικό πυρηνικό τομέα.

                              23.5.2011»

                  2.

                  κάτω από τον τίτλο «II. Στρατός των Φρουρών της Ιρανικής Επανάστασης (IRGC)», οι ακόλουθες καταχωρίσεις αντικαθιστούν τις αντίστοιχες καταχωρίσεις στον κατάλογο που περιέχεται κάτω από τον υπότιτλο «A. Πρόσωπα»:

                              Επωνυμία

                              Αναγνωριστικά στοιχεία

                              Αιτιολογία

                              Ημερομηνία καταχώρισης

                              «1.

                              Ταξίαρχος του ΙRGC Javad DARVISH-VAND

                              Πρώην υποδιοικητής επιθεώρησης, αρμόδιος για όλα τα κτίρια και τις εγκαταστάσεις του MODAFL, και ο οποίος εξακολουθεί να συνδέεται με τον MODAFL και το σώμα της ισλαμικής επαναστατικής φρουράς (IRGC), μεταξύ άλλων μέσω της παροχής υπηρεσιών.

                              23.6.2008

                              8.

                              Ταξίαρχος του ΙRGC Mohammad Reza NAQDI

                              Γεννηθείς το 1953 στο Nadjaf (Ιράκ)

                              Υποδιοικητής του IRGC, αρμόδιος για τις πολιτιστικές και κοινωνικές υποθέσεις. Πρώην διοικητής της αντιστασιακής δύναμης Basij.

                              26.7.2010

                              10.

                              Rostam QASEMI (άλλως Rostam GHASEMI)

                              Γεννηθείς το 1961

                              Πρώην διοικητής της Khatam al-Anbiya.

                              26.7.2010

                              19.

                              Ταξίαρχος του ΙRGC Amir Ali Haji ZADEH (άλλως Amir Ali HAJIZADEH)

                              Διοικητής αεροπορικών δυνάμεων του IRGC.

                              23.1.2012»


title: Εκτελεστικός κανονισμός (ΕΕ) 2018/868 της Επιτροπής, της 13ης Ιουνίου 2018, για την τροποποίηση του κανονισμού (ΕΕ) αριθ. 1301/2014 και του κανονισμού (ΕΕ) αριθ. 1302/2014 όσον αφορά διατάξεις για το σύστημα μέτρησης ενέργειας και το σύστημα συλλογής δεδομένων (Κείμενο που παρουσιάζει ενδιαφέρον για τον ΕΟΧ)

text:
                  14.6.2018

                  EL

                  Επίσημη Εφημερίδα της Ευρωπαϊκής Ένωσης

                  L 149/16

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/868 ΤΗΣ ΕΠΙΤΡΟΠΉΣ
      της 13ης Ιουνίου 2018
      για την τροποποίηση του κανονισμού (ΕΕ) αριθ. 1301/2014 και του κανονισμού (ΕΕ) αριθ. 1302/2014 όσον αφορά διατάξεις για το σύστημα μέτρησης ενέργειας και το σύστημα συλλογής δεδομένων
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (1), και ιδίως το άρθρο 5 παράγραφος 11,
      Εκτιμώντας τα ακόλουθα:

                  (1)

                  Στο άρθρο 19 του κανονισμού (ΕΕ) 2016/796 του Ευρωπαϊκού Κοινοβουλίου και του Συμβουλίου (2) ορίζεται ότι ο Οργανισμός Σιδηροδρόμων της Ευρωπαϊκής Ένωσης (εφεξής «ο Οργανισμός») απευθύνει συστάσεις προς την Επιτροπή σχετικά με τις τεχνικές προδιαγραφές διαλειτουργικότητας («ΤΠΔ») και την αναθεώρησή τους, σύμφωνα με το άρθρο 5 της οδηγίας (ΕΕ) 2016/797, και μεριμνά για την προσαρμογή των ΤΠΔ στην τεχνική πρόοδο, στις τάσεις της αγοράς και στις κοινωνικές απαιτήσεις.

                  (2)

                  Το άρθρο 3 παράγραφος 5 στοιχείο γ) της κατ' εξουσιοδότηση απόφασης (ΕΕ) 2017/1474 της Επιτροπής (3) ορίζει ότι οι ΤΠΔ επανεξετάζονται προκειμένου να κλείνουν τα εναπομένοντα ανοικτά σημεία.

                  (3)

                  Στις 22 Σεπτεμβρίου 2017, η Επιτροπή ζήτησε από τον Οργανισμό να εκδώσει συστάσεις σύμφωνα με το άρθρο 5 παράγραφος 2 της οδηγίας (ΕΕ) 2016/797 για την αναθεώρηση της ΤΠΔ που αφορά το υποσύστημα «ενέργεια» του σιδηροδρομικού συστήματος της Ένωσης («ΤΠΔ ENE»), και της ΤΠΔ που αφορά το υποσύστημα «Τροχαίο υλικό — Μηχανές και επιβατικό τροχαίο υλικό» του σιδηροδρομικού συστήματος της Ένωσης («ΤΠΔ LOC&PAS»).

                  (4)

                  Το παράρτημα του κανονισμού (ΕΕ) αριθ. 1301/2014 της Επιτροπής (4) θα πρέπει να τροποποιηθεί, ώστε να κλείσει το ανοιχτό σημείο που αφορά την προδιαγραφή για τα πρωτοκόλλα διεπαφής μεταξύ του συστήματος μέτρησης της ενέργειας («EMS») και του συστήματος συλλογής δεδομένων και να βελτιωθεί η σαφήνεια του κειμένου.

                  (5)

                  Το παράρτημα του κανονισμού (ΕΕ) αριθ. 1302/2014 της Επιτροπής (5) σχετικά με το EMS πρέπει να τροποποιηθεί ώστε να εξασφαλιστεί συνοχή μεταξύ των δύο ΤΠΔ.

                  (6)

                  Στις 4 Οκτωβρίου 2017 ο Οργανισμός εξέδωσε σύσταση σχετικά με τις τροποποιήσεις του κανονισμού (ΕΕ) αριθ. 1301/2014.

                  (7)

                  Στις 14 Νοεμβρίου 2017 ο Οργανισμός εξέδωσε σύσταση σχετικά με τις τροποποιήσεις του κανονισμού (ΕΕ) αριθ. 1302/2014, οι οποίες καλύπτουν μεταξύ άλλων τις διατάξεις που αφορούν το EMS.

                  (8)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 51 παράγραφος 1 της οδηγίας (ΕΕ) 2016/797.

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κανονισμός (ΕΕ) αριθ. 1301/2014 τροποποιείται ως εξής:

                  1)

                  στην αιτιολογική σκέψη 6, η τελευταία πρόταση απαλείφεται·

                  2)

                  το άρθρο 3 απαλείφεται·

                  3)

                  στο άρθρο 9, η παράγραφος 4 αντικαθίσταται από το ακόλουθο κείμενο:
                  «4.   Εκτός από την εφαρμογή του επίγειου συστήματος συλλογής ενεργειακών δεδομένων (DCS) που ορίζεται στο σημείο 7.2.4 του παραρτήματος και με την επιφύλαξη των διατάξεων του σημείου 4.2.8.2.8 του παραρτήματος του κανονισμού (ΕΕ) αριθ. 1302/2014 της Επιτροπής (*1), τα κράτη μέλη μεριμνούν για την εφαρμογή επίγειου συστήματος διακανονισμού, ικανού να παραλαμβάνει δεδομένα από DCS και να τα αποδέχεται για σκοπούς τιμολόγησης, έως τις 4 Ιουλίου 2020. Το επίγειο σύστημα διακανονισμού είναι ικανό να ανταλλάσσει συνδυασμένα δεδομένα για την τιμολόγηση της ενέργειας (compiled energy billing data – CEBD) με άλλα συστήματα διακανονισμού, να επικυρώνει τα CEBD και να διαθέτει τα δεδομένα κατανάλωσης στα ορθά ενδιαφερόμενα μέρη. Το σύστημα εφαρμόζεται με βάση τη συναφή νομοθεσία για την αγορά ενέργειας.

                     (*1)  Κανονισμός (ΕΕ) αριθ. 1302/2014 της Επιτροπής, της 18ης Νοεμβρίου 2014, σχετικά με τεχνική προδιαγραφή διαλειτουργικότητας για το υποσύστημα «Τροχαίο υλικό — Μηχανές και επιβατικό τροχαίο υλικό» του σιδηροδρομικού συστήματος της Ευρωπαϊκής Ένωσης (Βλέπε σελίδα 228 της παρούσας Επίσημης Εφημερίδας).»·"

                  4)

                  το παράρτημα του κανονισμού (ΕΕ) αριθ. 1301/2014 τροποποιείται σύμφωνα με το παράρτημα I του παρόντος εκτελεστικού κανονισμού.

            Άρθρο 2
      Το παράρτημα του κανονισμού (ΕΕ) αριθ. 1302/2014 τροποποιείται σύμφωνα με το παράρτημα II του παρόντος εκτελεστικού κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 13 Ιουνίου 2018.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 138 της 26.5.2016, σ. 44.

         (2)  Κανονισμός (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004 (ΕΕ L 138 της 26.5.2016, σ. 1).

         (3)  Κατ' εξουσιοδότηση απόφαση (EE) 2017/1474 της Επιτροπής, της 8ης Ιουνίου 2017, προς συμπλήρωση της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου όσον αφορά τους ειδικούς στόχους για την κατάρτιση, έκδοση και αναθεώρηση των τεχνικών προδιαγραφών διαλειτουργικότητας (ΕΕ L 210 της 15.8.2017, σ. 5).

         (4)  Κανονισμός (ΕΕ) αριθ. 1301/2014 της Επιτροπής, της 18ης Νοεμβρίου 2014, σχετικά με την τεχνική προδιαγραφή διαλειτουργικότητας που αφορά το υποσύστημα «ενέργεια» του σιδηροδρομικού συστήματος της Ένωσης (ΕΕ L 356 της 12.12.2014, σ. 179).

         (5)  Κανονισμός (ΕΕ) αριθ. 1302/2014 της Επιτροπής, της 18ης Νοεμβρίου 2014, σχετικά με τεχνική προδιαγραφή διαλειτουργικότητας για το υποσύστημα «Τροχαίο υλικό — Μηχανές και επιβατικό τροχαίο υλικό» του σιδηροδρομικού συστήματος της Ευρωπαϊκής Ένωσης (ΕΕ L 356 της 12.12.2014, σ. 228).

         ΠΑΡΑΡΤΗΜΑ I
         Το παράρτημα του κανονισμού (ΕΕ) αριθ. 1301/2014 τροποποιείται ως εξής:

                     1)

                     το σημείο 2.1 3) αντικαθίσταται από το ακόλουθο κείμενο:

                                 «3)

                                 Σύμφωνα με το παράρτημα II τμήμα 2.2 της οδηγίας 2008/57/ΕΚ, το παρατρόχιο σύστημα μέτρησης της κατανάλωσης ηλεκτρικής ενέργειας, το οποίο αναφέρεται στην παρούσα ΤΠΔ ως επίγειο σύστημα συλλογής ενεργειακών δεδομένων, καθορίζεται στο σημείο 4.2.17 της παρούσας ΤΠΔ.»,

                     2)

                     ο τίτλος του σημείου 4.2.5 αντικαθίσταται από τον ακόλουθο:
                     «4.2.5
                           Ρεύμα εν στάσει (αποκλειστικά για συστήματα ΣΡ)»,

                     3)

                     Το σημείο 4.2.13 πρώτο εδάφιο αντικαθίσταται από το ακόλουθο κείμενο:
                     «Η εναέρια γραμμή επαφής σχεδιάζεται για τουλάχιστον δύο παρακείμενους παντογράφους. Η εκ κατασκευής διαπόσταση των κεφαλών των δύο παρακείμενων παντογράφων, μετρούμενη από τον γεωμετρικό άξονα της μίας έως τον γεωμετρικό άξονα της άλλης, είναι ίση ή μικρότερη των τιμών που καθορίζονται σε μία από τις στήλες «Α», «Β» ή «C» που επιλέγονται από τον πίνακα 4.2.13:»·

                     4)

                     στο σημείο 4.2.13, στην πρώτη γραμμή του πίνακα 4.2.13, η λέξη «Ελάχιστη» στους τίτλους των στηλών απαλείφεται·

                     5)

                     το σημείο 4.2.17 αντικαθίσταται από το ακόλουθο κείμενο:
                     «4.2.17   Επίγειο σύστημα συλλογής ενεργειακών δεδομένων

                                 1.

                                 Το σημείο 4.2.8.2.8 της ΤΠΔ “Τροχαίο υλικό — Μηχανές και επιβατικό τροχαίο υλικό” (LOC&PAS) περιλαμβάνει τις απαιτήσεις για τα εποχούμενα Συστήματα Μέτρησης της Ενέργειας [EMS (ΣΜΕ)] που προορίζονται να παράγουν και να διαβιβάζουν τα συνδυασμένα δεδομένα τιμολόγησης της ενέργειας (CEBD) σε επίγειο σύστημα συλλογής ενεργειακών δεδομένων.

                                 2.

                                 Το επίγειο σύστημα συλλογής ενεργειακών δεδομένων (DCS) παραλαμβάνει, αποθηκεύει και εξάγει CEBD χωρίς να τα αλλοιώνει, σύμφωνα με τις απαιτήσεις που αναφέρονται στη ρήτρα 4.12 του προτύπου EN 50463-3:2017.

                                 3.

                                 Το επίγειο σύστημα συλλογής ενεργειακών δεδομένων (DCS) υποστηρίζει όλες τις απαιτήσεις ανταλλαγής δεδομένων, οι οποίες καθορίζονται στο σημείο 4.2.8.2.8.4 της ΤΠΔ LOC&PAS, και τις απαιτήσεις που καθορίζονται στις ρήτρες 4.3.6 και 4.3.7 του προτύπου EN 50463-4:2017.».

                     6)

                     η επικεφαλίδα του σημείου 5.2.1.6 αντικαθίσταται από την ακόλουθη:
                     «5.2.1.6
                           Ρεύμα εν στάσει (αποκλειστικά για συστήματα ΣΡ)»,

                     7)

                     η επικεφαλίδα του σημείου 6.1.4.2 αντικαθίσταται από την ακόλουθη:
                     «6.1.4.2
                           Αξιολόγηση της έντασης ρεύματος εν στάσει (αποκλειστικά για συστήματα ΣΡ)»·

                     8)

                     το σημείο 6.1.5 γ) αντικαθίσταται από το ακόλουθο κείμενο:

                                 «γ)

                                 συνεχές ρεύμα·»,

                     9)

                     το σημείο 7.2.4 αντικαθίσταται από το ακόλουθο κείμενο:

                                 «7.2.4

                                 Έως την 1η Ιανουαρίου 2022, τα κράτη μέλη μεριμνούν για την εφαρμογή επίγειου συστήματος συλλογής ενεργειακών δεδομένων ικανού να ανταλλάσσει συνδυασμένα δεδομένα τιμολόγησης της ενέργειας σύμφωνα με το σημείο 4.2.17 της παρούσας ΤΠΔ.»·

                     10)

                     το σημείο 7.3.1 δ) αντικαθίσταται από το ακόλουθο κείμενο:

                                 «δ)

                                 Υφιστάμενο υποσύστημα δύναται να επιτρέπει την κυκλοφορία οχημάτων σύμφωνων με την ΤΠΔ εφόσον πληρούν τις βασικές απαιτήσεις της οδηγίας 2008/57/ΕΚ. Η διαδικασία που πρέπει να ακολουθείται για την απόδειξη του επιπέδου συμμόρφωσης προς τις βασικές παραμέτρους της ΤΠΔ καθορίζεται σύμφωνα με τη σύσταση 2014/881/ΕΕ της Επιτροπής (*1)

                        (*1)  Σύσταση 2014/881/ΕΕ της Επιτροπής, της 18ης Νοεμβρίου 2014, σχετικά με τη διαδικασία για την απόδειξη του επιπέδου συμμόρφωσης των υφιστάμενων σιδηροδρομικών γραμμών με τις βασικές παραμέτρους των τεχνικών προδιαγραφών διαλειτουργικότητας (ΕΕ L 356 της 12.12.2014, σ. 520).»·"

                     11)

                     το σημείο 7.3.4. αντικαθίσταται από το ακόλουθο κείμενο:

                                 «7.3.4

                                 Η διαδικασία που πρέπει να ακολουθείται για την απόδειξη του επιπέδου συμμόρφωσης υφιστάμενων γραμμών προς τις βασικές παραμέτρους της παρούσας ΤΠΔ καθορίζεται σύμφωνα με τη σύσταση 2014/881/ΕΕ.»·

                     12)

                     το σημείο 7.4.2.11 απαλείφεται·

                     13)

                     στο προσάρτημα Δ, στο σημείο Δ.1.1.4., το σχήμα Δ.1 αντικαθίσταται από το ακόλουθο σχήμα:
                     «Σχήμα Δ.1

                        Μηχανικά περιτυπώματα παντογράφου

                        »

                     14)

                     στον πίνακα Ε.1 του προσαρτήματος Ε, προστίθενται οι σειρές 9 και 10:

                                 «9

                                 EN 50463-3

                                 Σιδηροδρομική εφαρμογή — Μέτρηση ενέργειας εντός των αμαξοστοιχιών — Μέρος 3: Διαχείριση δεδομένων

                                 2017

                                 Επίγειο σύστημα συλλογής ενεργειακών δεδομένων (4.2.17)

                                 10

                                 EN 50463-4

                                 Σιδηροδρομική εφαρμογή — Μέτρηση ενέργειας εντός των αμαξοστοιχιών — Μέρος 4: Επικοινωνία

                                 2017

                                 Επίγειο σύστημα συλλογής ενεργειακών δεδομένων (4.2.17)»

                     15)

                     το κείμενο του προσαρτήματος ΣΤ αντικαθίσταται από «Απαλείφεται σκοπίμως»·

                     16)

                     στον πίνακα Ζ.1, Γλωσσάριο, του προσαρτήματος Ζ, η σειρά «Απομονωτήρας ουδέτερης ζώνης» απαλείφεται

         ΠΑΡΑΡΤΗΜΑ II
         Το παράρτημα του κανονισμού (ΕΕ) αριθ. 1302/2014 τροποποιείται ως εξής:

                     1)

                     στο κεφάλαιο 4 «Χαρακτηριστικά του υποσυστήματος τροχαίο υλικό», η ρήτρα 4.2.8.2.8 «Εποχούμενο σύστημα μέτρησης της ενέργειας» αντικαθίσταται από την ακόλουθη ρήτρα:
                     «4.2.8.2.8   Εποχούμενο σύστημα μέτρησης της ενέργειας
                     4.2.8.2.8.1   Γενικά

                                 1)

                                 Το εποχούμενο σύστημα μέτρησης της ενέργειας (EMS (ΣΜΕ)) είναι το σύστημα που μετρά το σύνολο της ενεργού και αέργου ηλεκτρικής ενέργειας την οποία η ηλεκτρική μονάδα αντλεί από την εναέρια γραμμή επαφής (ΕΓΕ — OCL) ή επιστρέφει σε αυτήν (κατά την ανατροφοδοτική πέδηση).

                                 2)

                                 Το EMS περιλαμβάνει τουλάχιστον τις ακόλουθες λειτουργίες: Λειτουργία μέτρησης της ενέργειας (ΛΜΕ — Energy measurement function — EMF), όπως καθορίζεται στη ρήτρα 4.2.8.2.8.2, σύστημα χειρισμού δεδομένων (ΣΧΔ — Data handling system — DHS), όπως ορίζεται στη ρήτρα 4.2.8.2.8.3.

                                 3)

                                 Κατάλληλο σύστημα επικοινωνίας αποστέλλει τα μετρούμενα σύνολα συνδυασμένων δεδομένων τιμολόγησης της ενέργειας (CEBD) σε επίγειο σύστημα συλλογής δεδομένων (DCS). Τα πρωτόκολλα διεπαφής και ο μορφότυπος των δεδομένων που μεταφέρονται μεταξύ EMS και DCS πληρούν τις απαιτήσεις που καθορίζονται στο σημείο 4.2.8.2.8.4.

                                 4)

                                 Το σύστημα αυτό είναι κατάλληλο για σκοπούς τιμολόγησης· τα σύνολα δεδομένων που καθορίζονται στο σημείο 4.2.8.2.8.34) και παρέχονται από το σύστημα αυτό είναι αποδεκτά σε όλα τα κράτη μέλη για σκοπούς τιμολόγησης.

                                 5)

                                 οι ονομαστικές τιμές ρεύματος και τάσης του EMS αντιπαραβάλλονται προς τις ονομαστικές τιμές ρεύματος και τάσης της ηλεκτρικής μονάδας, το σύστημα εξακολουθεί να λειτουργεί σωστά κατά την αλλαγή μεταξύ διαφόρων συστημάτων παροχής ισχύος έλξης.

                                 6)

                                 Τα δεδομένα που αποθηκεύονται στο EMS προστατεύονται από απώλεια παροχής ισχύος και το ΣΜΕ προστατεύεται από μη εξουσιοδοτημένη πρόσβαση.

                                 7)

                                 Δίκτυα στα οποία είναι απαραίτητη η λειτουργία γεωγραφικού εντοπισμού, διαθέτουν, αποκλειστικά για σκοπούς τιμολόγησης, εποχούμενη λειτουργία γεωγραφικού εντοπισμού που παρέχει δεδομένα γεωγραφικής θέσης από πηγή εξωτερική του ΣΧΔ. Σε κάθε περίπτωση, το σύστημα EMS είναι σε θέση να δεχθεί συμβατή λειτουργία εντοπισμού. Σε περίπτωση που παρέχεται λειτουργία εντοπισμού, η εν λόγω λειτουργία πληροί τις απαιτήσεις που καθορίζονται στην προδιαγραφή που αναφέρεται στο προσάρτημα I-1, αριθ. 116·

                                 8)

                                 Η τοποθέτηση EMS, η εποχούμενη λειτουργία γεωγραφικού εντοπισμού του EMS, η περιγραφή της επικοινωνίας μεταξύ οχήματος και εδάφους και ο μετρολογικός έλεγχος, συμπεριλαμβανομένης της κλάσης ακριβείας του EMS, καταχωρίζονται στην τεχνική τεκμηρίωση που περιγράφεται στη ρήτρα 4.2.12.2 της παρούσας ΤΠΔ.

                                 9)

                                 Η τεκμηρίωση συντήρησης που περιγράφεται στη ρήτρα 4.2.12.3 της παρούσας ΤΠΔ περιλαμβάνει κάθε διαδικασία περιοδικής επαλήθευσης, για να διασφαλίζεται το απαιτούμενο επίπεδο ακρίβειας του EMS κατά τη διάρκεια ζωής του.

                           4.2.8.2.8.2   Λειτουργία μέτρησης της ενέργειας (ΛΜΕ)

                                 1)

                                 Η ΛΜΕ εξασφαλίζει τη μέτρηση της τάσης και του ρεύματος, τον υπολογισμό της ενέργειας και την παραγωγή ενεργειακών δεδομένων.

                                 2)

                                 Τα ενεργειακά δεδομένα που παράγονται από τη ΛΜΕ έχουν χρονική περίοδο αναφοράς πέντε λεπτά, καθοριζόμενη με τη συντονισμένη παγκόσμια ώρα (UTC) στο τέλος κάθε χρονικής περιόδου αναφοράς· αρχής γενομένης από τη χρονοσφραγίδα 00:00:00· επιτρέπεται η χρήση συντομότερης χρονικής περιόδου μέτρησης, εφόσον τα δεδομένα είναι δυνατό να συγκεντρωθούν στο όχημα εντός περιόδου αναφοράς διάρκειας 5 λεπτών.

                                 3)

                                 Η ακρίβεια της ΛΜΕ για τη μέτρηση της ενεργού ενέργειας είναι σύμφωνη με τις ρήτρες 4.2.3.1 έως 4.2.3.4 της προδιαγραφής που αναφέρεται στο προσάρτημα I-1, αριθ. 117.

                                 4)

                                 Κάθε συσκευή που περιέχει μία ή περισσότερες από τις λειτουργίες της ΛΜΕ φέρει ένδειξη: του μετρολογικού ελέγχου και της κλάσης ακρίβειάς του, σύμφωνα με τα χαρακτηριστικά κλάσεων που καθορίζονται στην προδιαγραφή που αναφέρεται στις ρήτρες 4.3.3.4, 4.3.4.3 και 4.4.4.2 της προδιαγραφής που αναφέρεται στο προσάρτημα I-1, αριθ. 117.

                                 5)

                                 Η αξιολόγηση της συμμόρφωσης της ακρίβειας καθορίζεται στη ρήτρα 6.2.3.19α.

                           4.2.8.2.8.3   Σύστημα χειρισμού δεδομένων (ΣΧΔ)

                                 1)

                                 Το ΣΧΔ εξασφαλίζει την παραγωγή συνόλων συνδυασμένων ενεργειακών δεδομένων για σκοπούς τιμολόγησης, συνδυάζοντας τα δεδομένα της ΛΜΕ με χρονικά δεδομένα και, όποτε απαιτείται, δεδομένα γεωγραφικής θέσης, και τα αποθηκεύει ώστε να είναι έτοιμα να σταλούν σε επίγειο σύστημα συλλογής δεδομένων (DCS) μέσω συστήματος επικοινωνίας.

                                 2)

                                 Το ΣΧΔ συνδυάζει τα δεδομένα χωρίς να τα αλλοιώνει και ενσωματώνει αποθήκευση δεδομένων με χωρητικότητα μνήμης επαρκή για να αποθηκεύει συνδυασμένα δεδομένα επί τουλάχιστον 60 ημέρες συνεχούς λειτουργίας. Η χρονική αναφορά που χρησιμοποιείται είναι ίδια με αυτή της ΛΜΕ.

                                 3)

                                 Το ΣΧΔ έχει ικανότητα να παρέχει τοπικά πρόσβαση εντός της αμαξοστοιχίας για σκοπούς ελέγχου και ανάκτησης δεδομένων.

                                 4)

                                 Το ΣΧΔ παράγει σύνολα συνδυασμένων δεδομένων τιμολόγησης της ενέργειας (CEBD), συνδυάζοντας τα ακόλουθα δεδομένα για κάθε χρονική περίοδο αναφοράς:

                                             —

                                             μοναδικό προσδιορισμό του σημείου κατανάλωσης EMS, όπως ορίζεται στην προδιαγραφή που αναφέρεται στο προσάρτημα I-1 αριθ. 118.

                                             —

                                             τον χρόνο λήξης κάθε χρονικής περιόδου, καθοριζόμενο με έτος, μήνα, ημέρα, ώρα, πρώτο λεπτό και δευτερόλεπτο·

                                             —

                                             τα δεδομένα εντοπισμού στο τέλος κάθε χρονικής περιόδου·

                                             —

                                             την καταναλωθείσα/ανατροφοδοτημένη ενεργό και άεργο (αναλόγως) ενέργεια σε κάθε χρονική περίοδο, σε βαττώρες (ενεργός ενέργεια) και σε var-ώρες (άεργος ενέργεια) ή σε δεκαδικά τους πολλαπλάσια.

                                 5)

                                 Η αξιολόγηση της συμμόρφωσης της συγκέντρωσης και του χειρισμού των δεδομένων που παράγονται από το ΣΧΔ καθορίζεται στη ρήτρα 6.2.3.19α.

                           4.2.8.2.8.4   Πρωτόκολλα διεπαφής και μορφότυπος δεδομένων που μεταφέρονται μεταξύ EMS και DCS
                     Η ανταλλαγή δεδομένων μεταξύ EMS και DCS πληροί τις ακόλουθες απαιτήσεις:

                                 —

                                 Οι υπηρεσίες εφαρμογών (στρώμα εφαρμογών) του EMS συμμορφώνονται με τη ρήτρα 4.3.3.1 της προδιαγραφής που αναφέρεται στο προσάρτημα I-1 αριθ. 119.

                                 —

                                 Τα δικαιώματα πρόσβασης των χρηστών στις εν λόγω υπηρεσίες εφαρμογών συμμορφώνονται με τη ρήτρα 4.3.3.3 της προδιαγραφής που αναφέρεται στο προσάρτημα I-1 αριθ. 119.

                                 —

                                 Η δομή (στρώμα δεδομένων) για τις εν λόγω υπηρεσίες εφαρμογών είναι σύμφωνη με το σχήμα XML, όπως ορίζεται στη ρήτρα 4.3.4 της προδιαγραφής που αναφέρεται στο προσάρτημα I-1 αριθ. 119.

                                 —

                                 Ο μηχανισμός μηνυμάτων (στρώμα μηνυμάτων) για την υποστήριξη των εν λόγω υπηρεσιών εφαρμογών ανταποκρίνεται στις μεθόδους και το σχήμα XML στη ρήτρα 4.3.5 της προδιαγραφής που αναφέρεται στο προσάρτημα I-1 αριθ. 119.

                                 —

                                 Τα πρωτόκολλα υπηρεσιών για την υποστήριξη του μηχανισμού μηνυμάτων συμμορφώνονται με τη ρήτρα 4.3.6 της προδιαγραφής που αναφέρεται στο προσάρτημα I-1 αριθ. 119.

                                 —

                                 Το EMS χρησιμοποιεί τουλάχιστον μία από τις αρχιτεκτονικές επικοινωνιών της ρήτρας 4.3.7 της προδιαγραφής που αναφέρεται στο προσάρτημα I-1 αριθ. 119.»·

                     2)

                     στο κεφάλαιο 4 «Χαρακτηριστικά του υποσυστήματος Τροχαίο υλικό», το σημείο 4.2.12.2 (14) αντικαθίσταται από το ακόλουθο κείμενο:

                                 «14.

                                 Τοποθέτηση εποχούμενου συστήματος μέτρησης της ενέργειας και εποχούμενης λειτουργίας γεωγραφικού εντοπισμού (προαιρετικά), όπως απαιτείται στη ρήτρα 4.2.8.2.8· Περιγραφή της επικοινωνίας μεταξύ οχήματος και εδάφους και μετρολογικός έλεγχος συμπεριλαμβανομένων λειτουργιών που συνδέονται με τις κλάσεις ακριβείας της μέτρησης της τάσης, της μέτρησης του έντασης του ρεύματος και τον υπολογισμό της ενέργειας»·

                     3)

                     στο κεφάλαιο 6 «Αξιολόγηση της συμμόρφωσης ή της καταλληλότητας για χρήση και επαλήθευση “ΕΚ”», κάτω από τη ρήτρα 6.2.3.19 προστίθεται η ακόλουθη πρόταση:
                     «6.2.3.19α   Εποχούμενο σύστημα μέτρησης της ενέργειας (ρήτρα 4.2.8.2.8)
                     1)   Λειτουργία μέτρησης της ενέργειας (ΛΜΕ)
                     Η ακρίβεια κάθε συσκευής που περιέχει μία ή περισσότερες ΛΜΕ αξιολογείται με διενέργεια δοκιμής κάθε λειτουργίας, υπό συνθήκες αναφοράς, με χρήση της σχετικής μεθόδου που περιγράφεται στις ρήτρες 5.4.3.4.1, 5.4.3.4.2 και 5.4.4.3.1 της προδιαγραφής που αναφέρεται στο προσάρτημα I-1 αριθ. 117. Η τιμή εισόδου και η περιοχή τιμών του συντελεστή ισχύος κατά τις δοκιμές αντιστοιχούν στις τιμές που αναφέρονται στον πίνακα 3 της προδιαγραφής που αναφέρεται στο προσάρτημα I-1 αριθ. 117.
                     Οι επιδράσεις της θερμοκρασίας στην ακρίβεια κάθε συσκευής που περιέχει μία ή περισσότερες από τις ΛΜΕ αξιολογούνται με διενέργεια δοκιμής κάθε λειτουργίας, υπό συνθήκες αναφοράς (με εξαίρεση τη θερμοκρασία), με χρήση της σχετικής μεθόδου που περιγράφεται στις ρήτρες 5.4.3.4.3.1 και 5.4.4.3.2.1 της προδιαγραφής που αναφέρεται στο προσάρτημα I-1 αριθ. 117.
                     Ο μέσος συντελεστής θερμοκρασίας κάθε συσκευής που περιέχει μία ή περισσότερες από τις ΛΜΕ αξιολογείται με διενέργεια δοκιμής κάθε λειτουργίας, υπό τις συνθήκες αναφοράς (με εξαίρεση τη θερμοκρασία), με χρήση της σχετικής μεθόδου που περιγράφεται στις ρήτρες 5.4.3.4.3.2 και 5.4.4.3.2.2 της προδιαγραφής που αναφέρεται στο προσάρτημα I-1 αριθ. 120.
                     2)   Σύστημα χειρισμού δεδομένων (ΣΧΔ)
                     Η συγκέντρωση και ο χειρισμός των δεδομένων στο ΣΧΔ αξιολογούνται με δοκιμές στις οποίες χρησιμοποιείται η μέθοδος που περιγράφεται στην προδιαγραφή που αναφέρεται στο προσάρτημα J-1 αριθ. 121.
                     3)   Εποχούμενο σύστημα μέτρησης της ενέργειας (EMS)
                     Το EMS αξιολογείται με δοκιμές, όπως περιγράφεται στην προδιαγραφή που αναφέρεται στην προδιαγραφή που αναφέρεται στο προσάρτημα I-1 αριθ. 122.»·

                     4)

                     στο κεφάλαιο 7 «Εφαρμογή», κάτω από τη ρήτρα 7.1.1.4, προστίθεται η ακόλουθη ρήτρα:
                     «7.1.1.4α   Μεταβατικό μέτρο για την απαίτηση εποχούμενου συστήματος μέτρησης της ενέργειας
                     Οι απαιτήσεις που καθορίζονται στο σημείο 4.2.8.2.8 δεν είναι υποχρεωτικές κατά τη διάρκεια μεταβατικής περιόδου που λήγει την 1η Ιανουαρίου 2022 για έργα που, στις 14 Ιουνίου 2018, είναι έργα που βρίσκονται σε προχωρημένο στάδιο ανάπτυξης, συμβάσεις σε στάδιο εκτέλεσης και τροχαίο υλικό υφιστάμενου σχεδιασμού, όπως ορίζεται στο σημείο 7.1.1.2 της παρούσας ΤΠΔ.
                     Όταν δεν εφαρμόζονται οι απαιτήσεις που καθορίζονται στο σημείο 4.2.8.2.8.4, εφαρμόζονται οι εθνικοί κανόνες όσον αφορά τις προδιαγραφές των πρωτοκόλλων διεπαφής και του μορφοτύπου των μεταφερόμενων δεδομένων, και η περιγραφή της επικοινωνίας οχήματος-εδάφους παρέχεται στην τεχνική τεκμηρίωση.»·

                     5)

                     στον κατάλογο «ΠΡΟΣΑΡΤΗΜΑΤΑ» που έπεται του κεφαλαίου 7, το κείμενο «προσάρτημα Δ: Μετρητής ενέργειας» αντικαθίσταται από το ακόλουθο κείμενο «προσάρτημα Δ: Απαλείφεται σκοπίμως»·

                     6)

                     το κείμενο του προσαρτήματος Δ αντικαθίσταται από «Απαλείφεται σκοπίμως»·

                     7)

                     στον δεύτερο πίνακα του προσαρτήματος I «Παράμετροι για τις οποίες δεν υπάρχουν τεχνικές προδιαγραφές (ανοικτά σημεία)» απαλείφεται η ακόλουθη σειρά:

                                 «Εποχούμενο σύστημα μέτρησης της ενέργειας

                                 4.2.8.2.8 και Προσάρτημα Δ

                                 Επικοινωνία μεταξύ οχήματος και εδάφους: προδιαγραφή για τα πρωτόκολλα διεπαφής και τον μορφότυπο των μεταφερόμενων δεδομένων.

                                 Η περιγραφή της επικοινωνίας σε επίπεδο οχήματος-εδάφους παρέχεται στην τεχνική τεκμηρίωση.
                                 Χρησιμοποιείται η σειρά προτύπων EN 61375-2-6.»

                     8)

                     στο προσάρτημα I-1, που επιγράφεται «Πρότυπα ή κανονιστικά έγγραφα», τα 103, 104 και 105 αντικαθίστανται από τα κατωτέρω:

                                 «103

                                 ΔΕΝ ΧΡΗΣΙΜΟΠΟΙΕΙΤΑΙ

                                 104

                                 ΔΕΝ ΧΡΗΣΙΜΟΠΟΙΕΙΤΑΙ

                                 105

                                 ΔΕΝ ΧΡΗΣΙΜΟΠΟΙΕΙΤΑΙ»

                     9)

                     στο προσάρτημα I-1, που επιγράφεται «Πρότυπα ή κανονιστικά έγγραφα», προστίθενται τα κατωτέρω:

                                 «106

                                 ΔΕΝ ΧΡΗΣΙΜΟΠΟΙΕΙΤΑΙ

                                 107

                                 ΔΕΝ ΧΡΗΣΙΜΟΠΟΙΕΙΤΑΙ

                                 108

                                 ΔΕΝ ΧΡΗΣΙΜΟΠΟΙΕΙΤΑΙ

                                 109

                                 ΔΕΝ ΧΡΗΣΙΜΟΠΟΙΕΙΤΑΙ

                                 110

                                 ΔΕΝ ΧΡΗΣΙΜΟΠΟΙΕΙΤΑΙ

                                 111

                                 ΔΕΝ ΧΡΗΣΙΜΟΠΟΙΕΙΤΑΙ

                                 112

                                 ΔΕΝ ΧΡΗΣΙΜΟΠΟΙΕΙΤΑΙ

                                 113

                                 ΔΕΝ ΧΡΗΣΙΜΟΠΟΙΕΙΤΑΙ

                                 114

                                 ΔΕΝ ΧΡΗΣΙΜΟΠΟΙΕΙΤΑΙ

                                 115

                                 ΔΕΝ ΧΡΗΣΙΜΟΠΟΙΕΙΤΑΙ

                                 116

                                 Εποχούμενη λειτουργία γεωγραφικού εντοπισμού – Απαιτήσεις

                                 4.2.8.2.8.1

                                 EN 50463-3:2017

                                 4.4

                                 117

                                 Ακρίβεια της λειτουργίας μέτρησης της ενέργειας για τη μέτρηση της ενεργού ενέργειας:

                                             Απαιτήσεις

                                             Χαρακτηριστικά κλάσεων

                                             Μεθοδολογία αξιολόγησης

                                 4.2.8.2.8.2
                                 6.2.3.19α

                                 EN 50463-2:2017

                                 4.2.3.1, 4.2.3.2, 4.2.3.3 και 4.2.3.4
                                 4.3.3.4, 4.3.4.3 και 4.4.4.2
                                 5.4.3.4.1, 5.4.3.4.2, 5.4.4.3.1, Πίνακας 3, 5.4.3.4.3.1 και 5.4.4.3.2.1

                                 118

                                 Λειτουργία μέτρησης της ενέργειας: προσδιορισμός του σημείου κατανάλωσης – Ορισμός

                                 4.2.8.2.8.3

                                 EN 50463-1:2017

                                 4.2.5.2

                                 119

                                 Πρωτόκολλα διεπαφής μεταξύ εποχούμενου συστήματος μέτρησης της ενέργειας (EMS) και επίγειου συστήματος συλλογής δεδομένων (DCS) – Απαιτήσεις

                                 4.2.8.2.8.4

                                 EN 50463-4:2017

                                 4.3.3.1, 4.3.3.3, 4.3.4, 4.3.5, 4.3.6 και 4.3.7

                                 120

                                 Λειτουργία μέτρησης της ενέργειας: συντελεστής μέσης θερμοκρασίας κάθε συσκευής – Μεθοδολογία αξιολόγησης

                                 6.2.3.19α

                                 EN 50463-2:2017

                                 5.4.3.4.3.2 και 5.4.4.3.2.2

                                 121

                                 Συγκέντρωση και χειρισμός των δεδομένων εντός του συστήματος χειρισμού δεδομένων – Μεθοδολογία αξιολόγησης

                                 6.2.3.19α

                                 EN 50463-3:2017

                                 5.4.8.3, 5.4.8.5 και 5.4.8.6

                                 122

                                 Εποχούμενο σύστημα μέτρησης της ενέργειας – Δοκιμές

                                 6.2.3.19α

                                 EN 50463-5:2017

                                 5.3.3 και 5.5.4»


title: Εκτελεστικός κανονισμός (ΕΕ) 2018/866 της Επιτροπής, της 13ης Ιουνίου 2018, σχετικά με τον καθορισμό του ποσοστού αναπροσαρμογής των άμεσων ενισχύσεων που προβλέπεται στον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ημερολογιακό έτος 2018

text:
               14.6.2018

               EL

               Επίσημη Εφημερίδα της Ευρωπαϊκής Ένωσης

               L 149/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/866 ΤΗΣ ΕΠΙΤΡΟΠΉΣ
   της 13ης Ιουνίου 2018
   σχετικά με τον καθορισμό του ποσοστού αναπροσαρμογής των άμεσων ενισχύσεων που προβλέπεται στον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ημερολογιακό έτος 2018
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 26 παράγραφος 3,
   Έπειτα από διαβούλευση με την επιτροπή των γεωργικών ταμείων,
   Εκτιμώντας τα ακόλουθα:

               (1)

               Σύμφωνα με το άρθρο 25 του κανονισμού (ΕΕ) αριθ. 1306/2013, πρόκειται να δημιουργηθεί αποθεματικό για τις κρίσεις στον γεωργικό τομέα με σκοπό την παροχή πρόσθετης στήριξης του κλάδου σε περιπτώσεις σοβαρών κρίσεων που επηρεάζουν τη γεωργική παραγωγή ή διανομή, μέσω της εφαρμογής, στην αρχή κάθε έτους, μείωσης των άμεσων ενισχύσεων με τον μηχανισμό δημοσιονομικής πειθαρχίας του άρθρου 26 του εν λόγω κανονισμού.

               (2)

               Το άρθρο 26 παράγραφος 1 του κανονισμού (ΕΕ) αριθ. 1306/2013 προβλέπει ότι, για την εξασφάλιση της τήρησης των ετήσιων ανωτάτων ορίων που καθορίζονται στον κανονισμό (ΕΕ, Ευρατόμ) αριθ. 1311/2013 του Συμβουλίου (2) για τη χρηματοδότηση των δαπανών της αγοράς και των άμεσων ενισχύσεων, καθορίζεται ποσοστό αναπροσαρμογής των άμεσων ενισχύσεων όταν οι προβλέψεις για τη χρηματοδότηση των μέτρων που χρηματοδοτούνται εντός του λόγω επιμέρους ανώτατου ορίου για ένα συγκεκριμένο οικονομικό έτος δείχνουν ότι θα σημειωθεί υπέρβαση των ισχυόντων ετήσιων ανώτατων ορίων.

               (3)

               Το ποσό του αποθεματικού για τις κρίσεις στον γεωργικό τομέα, που περιλαμβάνεται στο σχέδιο προϋπολογισμού της Επιτροπής για το 2019, ανέρχεται σε 468,7 εκατ. EUR σε τρέχουσες τιμές. Για την κάλυψη του ποσού αυτού, ο μηχανισμός δημοσιονομικής πειθαρχίας πρέπει να εφαρμόζεται στις άμεσες ενισχύσεις στο πλαίσιο των καθεστώτων στήριξης που απαριθμούνται στο παράρτημα I του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (3), για το ημερολογιακό έτος 2018.

               (4)

               Οι προβλέψεις για τις άμεσες ενισχύσεις και τις δαπάνες που συνδέονται με την αγορά που καθορίζονται στο σχέδιο προϋπολογισμού της Επιτροπής για το 2019 αναφέρουν ότι δεν υφίσταται ανάγκη για περαιτέρω δημοσιονομική πειθαρχία.

               (5)

               Σύμφωνα με το άρθρο 26 παράγραφος 3 του κανονισμού (ΕΕ) αριθ. 1306/2013, το ποσοστό αναπροσαρμογής θα πρέπει να καθορισθεί έως τις 30 Ιουνίου του ημερολογιακού έτους σε σχέση με το οποίο εφαρμόζεται το ποσοστό αναπροσαρμογής.

               (6)

               Κατά γενικό κανόνα, οι γεωργοί που υποβάλλουν αίτηση ενίσχυσης για άμεσες ενισχύσεις για ένα ημερολογιακό έτος (N) λαμβάνουν τις ενισχύσεις εντός καθορισμένης προθεσμίας πληρωμής στο πλαίσιο του οικονομικού έτους (N + 1). Ωστόσο, τα κράτη μέλη έχουν τη δυνατότητα να πραγματοποιούν καθυστερημένες πληρωμές στους γεωργούς, πέραν αυτής της προθεσμίας πληρωμής, εντός ορισμένων ορίων. Οι εν λόγω καθυστερημένες πληρωμές μπορούν να πραγματοποιηθούν σε μεταγενέστερο οικονομικό έτος. Όταν η δημοσιονομική πειθαρχία ισχύει για ένα συγκεκριμένο ημερολογιακό έτος, το ποσοστό αναπροσαρμογής δεν θα πρέπει να εφαρμόζεται στις ενισχύσεις για τις οποίες έχουν υποβληθεί αιτήσεις ενίσχυσης κατά τα ημερολογιακά έτη πέραν εκείνου για το οποίο ισχύει η δημοσιονομική πειθαρχία. Ως εκ τούτου, για να εξασφαλιστεί η ίση μεταχείριση των γεωργών είναι σκόπιμο να προβλεφθεί ότι το ποσοστό αναπροσαρμογής εφαρμόζεται μόνο στις ενισχύσεις για τις οποίες έχουν υποβληθεί αιτήσεις ενίσχυσης κατά το ημερολογιακό έτος για το οποίο εφαρμόζεται η δημοσιονομική πειθαρχία, ανεξάρτητα από την ημερομηνία καταβολής της ενίσχυσης στους γεωργούς.

               (7)

               Το άρθρο 8 παράγραφος 1 του κανονισμού (ΕΕ) αριθ. 1307/2013 προβλέπει ότι το ποσοστό αναπροσαρμογής των άμεσων ενισχύσεων που καθορίζεται σύμφωνα με το άρθρο 26 του κανονισμού (ΕΕ) αριθ. 1306/2013 εφαρμόζεται μόνο στις άμεσες ενισχύσεις ύψους άνω των 2 000 EUR που χορηγούνται στους γεωργούς κατά το αντίστοιχο ημερολογιακό έτος. Επίσης, το άρθρο 8 παράγραφος 2 του κανονισμού (ΕΕ) αριθ. 1307/2013 προβλέπει ότι, λόγω της σταδιακής εισαγωγής των αμέσων ενισχύσεων, το ποσοστό αναπροσαρμογής εφαρμόζεται στην Κροατία μόνο από την 1η Ιανουαρίου 2022. Συνεπώς, το ποσοστό αναπροσαρμογής που καθορίζεται στον παρόντα κανονισμό δεν θα πρέπει να εφαρμοστεί στις ενισχύσεις που χορηγούνται στους γεωργούς του εν λόγω κράτους μέλους.

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Για τον σκοπό του καθορισμού του ποσοστού αναπροσαρμογής σύμφωνα με τα άρθρα 25 και 26 του κανονισμού (ΕΕ) αριθ. 1306/2013, και σύμφωνα με το άρθρο 8 παράγραφος 1 του κανονισμού (ΕΕ) αριθ. 1307/2013, τα ποσά των άμεσων ενισχύσεων δυνάμει των καθεστώτων στήριξης που απαριθμούνται στο παράρτημα I του κανονισμού (ΕΕ) αριθ. 1307/2013, ύψους άνω των 2 000 EUR, τα οποία χορηγούνται σε γεωργούς για τις αιτήσεις ενίσχυσης που υποβάλλονται όσον αφορά το ημερολογιακό έτος 2018 μειώνονται κατά ποσοστό αναπροσαρμογής 1,422184 %.
   2.   Η μείωση που προβλέπεται στην παράγραφο 1 δεν ισχύει για την Κροατία.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Ιουνίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 549.

      (2)  Κανονισμός (EE, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).

      (3)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).


title: Εκτελεστικός κανονισμός (ΕΕ) 2018/870 του Συμβουλίου, της 14ης Ιουνίου 2018, για την εφαρμογή του άρθρου 21 παράγραφος 1 του κανονισμού (ΕΕ) 2016/44 σχετικά με περιοριστικά μέτρα λόγω της κατάστασης στη Λιβύη

text:
               15.6.2018

               EL

               Επίσημη Εφημερίδα της Ευρωπαϊκής Ένωσης

               L 152/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/870 ΤΟΥ ΣΥΜΒΟΥΛΊΟΥ
   της 14ης Ιουνίου 2018
   για την εφαρμογή του άρθρου 21 παράγραφος 1 του κανονισμού (ΕΕ) 2016/44 σχετικά με περιοριστικά μέτρα λόγω της κατάστασης στη Λιβύη
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/44 του Συμβουλίου, της 18ης Ιανουαρίου 2016, σχετικά με περιοριστικά μέτρα λόγω της κατάστασης στη Λιβύη και για την κατάργηση του κανονισμού (EE) αριθ. 204/2011 (1), και ιδίως το άρθρο 21 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφάλειας,
   Εκτιμώντας τα ακόλουθα:

               (1)

               Στις 18 Ιανουαρίου 2016, το Συμβούλιο εξέδωσε τον κανονισμό (ΕΕ) 2016/44.

               (2)

               Στις 7 Ιουνίου 2018, η Επιτροπή του Συμβουλίου Ασφαλείας των Ηνωμένων Εθνών, η οποία συστάθηκε δυνάμει της απόφασης 1970 (2011) του Συμβουλίου Ασφαλείας των Ηνωμένων Εθνών, προσέθεσε έξι πρόσωπα στον κατάλογο προσώπων και οντοτήτων που υπόκεινται σε περιοριστικά μέτρα.

               (3)

               Το παράρτημα II του κανονισμού (ΕΕ) 2016/44 θα πρέπει, συνεπώς, να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα II του κανονισμού (ΕΕ) 2016/44 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Ιουνίου 2018.

            Για το Συμβούλιο

            Η Πρόεδρος

         E. ZAHARIEVA

      (1)  ΕΕ L 12 της 19.1.2016, σ. 1.

      ΠΑΡΑΡΤΗΜΑ
      Τα ακόλουθα πρόσωπα προστίθενται στον κατάλογο του Παραρτήματος ΙΙ του κανονισμού (ΕΕ) 2016/44:

                  21.

                     Ονοματεπώνυμο: 1: Ermias 2: Ghermay 3: δεν υπάρχει 4: δεν υπάρχει

                     Βαθμός: δεν υπάρχει Χαρακτηρισμός: Επικεφαλής διεθνούς δικτύου εμπορίας ανθρώπων Ημερομηνία γέννησης: Περίπου (35-45 ετών) Τόπος γέννησης: (πιθανόν Ασμάρα, Ερυθραία) Ισχυρό ψευδώνυμο: δεν υπάρχει Ασθενές ψευδώνυμο: α) Ermies Ghermay β) Ermias Ghirmay Ιθαγένεια: Ερυθραία Αριθ. διαβατηρίου: δεν υπάρχει Αριθ. εθνικής ταυτότητας: δεν υπάρχει Διεύθυνση: (Γνωστή διεύθυνση: Τρίπολη, Tarig sure αριθ. 51, πιθανόν μετακόμισε στην Sabratha το 2015.) Ημερομηνία καταχώρισης:7 Ιουνίου 2018Άλλες πληροφορίες: Καταχωρίστηκε στον κατάλογο δυνάμει των παραγράφων 15 και 17 της απόφασης 1970 (ταξιδιωτική απαγόρευση, δέσμευση περιουσιακών στοιχείων)
                  Καταχωρίστηκε στον κατάλογο δυνάμει της παραγράφου 22 στοιχείο α) της απόφασης 1970 (2011), της παραγράφου 4 στοιχείο α) της απόφασης 2174 (2014), της παραγράφου 11 στοιχείο α) της απόφασης 2213 (2015).

                     Συμπληρωματικές πληροφορίες

                  Σύμφωνα με πολλές αξιόπιστες πηγές, συμπεριλαμβανομένων δικαστικών ερευνών, τεκμηριώνεται εκτενώς ότι ο Ermias Ghermay είναι ένας από τους πιο σημαντικούς παράγοντες από την υποσαχάρια Αφρική που εμπλέκονται στην παράνομη διακίνηση μεταναστών στη Λιβύη. Ο Ermias Ghermay είναι επικεφαλής ενός διεθνούς δικτύου υπεύθυνου για την εμπορία και την παράνομη διακίνηση δεκάδων χιλιάδων μεταναστών, κυρίως από το Κέρας της Αφρικής στις ακτές της Λιβύης και στη συνέχεια σε χώρες προορισμού στην Ευρώπη και στις Ηνωμένες Πολιτείες. Έχει στη διάθεσή του ενόπλους καθώς και αποθήκες και στρατόπεδα κράτησης, όπου σύμφωνα με αναφορές πραγματοποιούνται σοβαρές καταπατήσεις των ανθρωπίνων δικαιωμάτων των μεταναστών. Συνεργάζεται στενά με λιβυκά δίκτυα διακίνησης, όπως αυτό του Abu-Qarin, και θεωρείται η «ανατολική αλυσίδα εφοδιασμού» τους. Το δίκτυό του εκτείνεται από το Σουδάν στις ακτές της Λιβύης και στην Ευρώπη (Ιταλία, Γαλλία, Γερμανία, Κάτω Χώρες, Σουηδία, Ηνωμένο Βασίλειο) και στις Ηνωμένες Πολιτείες. Ο Ghermay ελέγχει ιδιωτικά στρατόπεδα κράτησης στην περιοχή των βορειοδυτικών ακτών της Λιβύης όπου κρατούνται μετανάστες και όπου έχουν λάβει χώρα σοβαρές καταπατήσεις των δικαιωμάτων των μεταναστών. Από τα στρατόπεδα αυτά οι μετανάστες μεταφέρονται στην Sabratha ή την Zawiya. Τα τελευταία χρόνια ο Ghermay έχει οργανώσει αμέτρητα επικίνδυνα θαλάσσια ταξίδια, εκθέτοντας τους μετανάστες (μεταξύ αυτών ανηλίκους) σε κίνδυνο θανάτου. Το δικαστήριο του Παλέρμο (Ιταλία) εξέδωσε εντάλματα σύλληψης κατά του Ermias Ghermay το 2015 για τη διακίνηση χιλιάδων μεταναστών υπό απάνθρωπες συνθήκες, συμπεριλαμβανομένου του ναυαγίου στις 13 Οκτωβρίου 2013 κοντά στη Λαμπεντούζα, στο οποίο βρήκαν τον θάνατο 266 άνθρωποι.

                  22.

                     Ονοματεπώνυμο: 1: Fitiwi 2: Abdelrazak 3: δεν υπάρχει 4: δεν υπάρχει

                     Βαθμός: δεν υπάρχει Χαρακτηρισμός: Επικεφαλής διεθνούς δικτύου εμπορίας ανθρώπων Ημερομηνία γέννησης: Περίπου (30-35 ετών) Τόπος γέννησης: Massaua, Ερυθραία Ισχυρό ψευδώνυμο: δεν υπάρχει Ασθενές ψευδώνυμο: Fitwi Esmail Abdelrazak Ιθαγένεια: Ερυθραία Αριθ. διαβατηρίου: δεν υπάρχει Αριθ. εθνικής ταυτότητας: δεν υπάρχει Διεύθυνση: δεν υπάρχει Ημερομηνία καταχώρισης:7 Ιουνίου 2018Άλλες πληροφορίες: Καταχωρίστηκε στον κατάλογο δυνάμει των παραγράφων 15 και 17 της απόφασης 1970 (ταξιδιωτική απαγόρευση, δέσμευση περιουσιακών στοιχείων)
                  Καταχωρίστηκε στον κατάλογο δυνάμει της παραγράφου 22 στοιχείο α) της απόφασης 1970 (2011), της παραγράφου 4 στοιχείο α) της απόφασης 2174 (2014), της παραγράφου 11 στοιχείο α) της απόφασης 2213 (2015).

                     Συμπληρωματικές πληροφορίες

                  Ο Fitiwi Abdelrazak είναι επικεφαλής ενός διεθνούς δικτύου υπεύθυνου για την παράνομη διακίνηση και την εμπορία δεκάδων χιλιάδων μεταναστών, κυρίως από το Κέρας της Αφρικής στις ακτές της Λιβύης και στη συνέχεια σε χώρες προορισμού στην Ευρώπη και στις Ηνωμένες Πολιτείες. Ο Fitiwi Abdelrazak έχει αναγνωριστεί σε ανοικτές πηγές και σε πολλές δικαστικές έρευνες ως ένας από τους σημαντικότερους παράγοντες που είναι υπεύθυνοι για την εκμετάλλευση και την κακομεταχείριση μεγάλου αριθμού μεταναστών στη Λιβύη. Ο Abdelrazak έχει εκτεταμένες διασυνδέσεις στα λιβυκά δίκτυα διακίνησης και έχει συσσωρεύσει τεράστιο πλούτο από την εμπορία μεταναστών. Έχει στη διάθεσή του ενόπλους καθώς και αποθήκες και στρατόπεδα κράτησης, όπου πραγματοποιούνται σοβαρές καταπατήσεις των ανθρωπίνων δικαιωμάτων. Το δίκτυό του αποτελείται από πυρήνες που εκτείνονται από το Σουδάν, τη Λιβύη και την Ιταλία μέχρι τις χώρες προορισμού για τους μετανάστες. Οι μετανάστες στα στρατόπεδά του αγοράζονται επίσης από άλλα μέρη, όπως άλλες τοπικές εγκαταστάσεις κράτησης. Από τα στρατόπεδα αυτά οι μετανάστες μεταφέρονται στις λιβυκές ακτές. Ο Abdelrazak έχει οργανώσει αμέτρητα επικίνδυνα θαλάσσια ταξίδια, εκθέτοντας τους μετανάστες (μεταξύ αυτών ανηλίκους) σε κίνδυνο θανάτου. Ο Abdelrazak συνδέεται με τουλάχιστον δύο ναυάγια που οδήγησαν στον θάνατο ανθρώπων μεταξύ Απριλίου και Ιουλίου 2014.

                  23.

                     Ονοματεπώνυμο: 1: Ahmad 2: Oumar 3: al-Dabbashi 4: δεν υπάρχει

                     Βαθμός: δεν υπάρχει Χαρακτηρισμός: Διοικητής της παραστρατιωτικής ομάδας Anas al-Dabbashi, επικεφαλής διεθνούς δικτύου εμπορίας ανθρώπων Ημερομηνία γέννησης: Περίπου (30 ετών) Τόπος γέννησης: (πιθανόν Sabratha, περιοχή Talil) Ισχυρό ψευδώνυμο: δεν υπάρχει Ασθενές ψευδώνυμο: α) Al-Dabachi β) Al Ammu γ) Ο Θείος δ) Al-Ahwal Ιθαγένεια: Λιβύη Αριθ. διαβατηρίου: δεν υπάρχει Αριθ. εθνικής ταυτότητας: δεν υπάρχει Διεύθυνση: α) Garabulli, Λιβύη β) Zawiya, Λιβύη Ημερομηνία καταχώρισης:7 Ιουνίου 2018Άλλες πληροφορίες: Καταχωρίστηκε στον κατάλογο δυνάμει των παραγράφων 15 και 17 της απόφασης 1970 (ταξιδιωτική απαγόρευση, δέσμευση περιουσιακών στοιχείων)
                  Καταχωρίστηκε στον κατάλογο δυνάμει της παραγράφου 22 στοιχείο α) της απόφασης 1970 (2011), της παραγράφου 4 στοιχείο α) της απόφασης 2174 (2014), της παραγράφου 11 στοιχείο α) της απόφασης 2213 (2015).

                     Συμπληρωματικές πληροφορίες

                  Ο Ahmad al-Dabbashi είναι ο διοικητής της παραστρατιωτικής ομάδας Anas al-Dabbashi, που παλαιότερα δρούσε στην παράκτια περιοχή μεταξύ Sabratha και Melita. Ο Al-Dabbashi είναι ένας σημαντικός ηγέτης σε παράνομες δραστηριότητες που σχετίζονται με την εμπορία μεταναστών. Η οικογένεια και η παραστρατιωτική ομάδα του al-Dabbashi καλλιεργούν επίσης τις σχέσεις τους με τρομοκρατικές και βίαιες εξτρεμιστικές ομάδες. Ο Al-Dabbashi δραστηριοποιείται επί του παρόντος στην περιοχή της Zawiya, μετά τις βίαιες συγκρούσεις που ξέσπασαν με άλλες παραστρατιωτικές ομάδες και αντίπαλες οργανώσεις διακινητών στην παράκτια περιοχή τον Οκτώβριο του 2017, με αποτέλεσμα πάνω από 30 νεκρούς, μεταξύ των οποίων πολίτες. Μετά την εκδίωξή του, ο Ahmad al-Dabbashi δήλωσε δημόσια στις 4 Δεκεμβρίου 2017 ότι θα επιστρέψει στην Sabratha με τα όπλα και με τη βία. Υπάρχουν πολυάριθμα στοιχεία που αποδεικνύουν ότι η παραστρατιωτική ομάδα του Al-Dabbashi εμπλέκεται άμεσα στην εμπορία και την παράνομη διακίνηση μεταναστών, καθώς και ότι η ομάδα του ελέγχει περιοχές αναχώρησης για τους μετανάστες, στρατόπεδα, ασφαλή σπίτια και πλοία. Υπάρχουν πληροφορίες που στηρίζουν το συμπέρασμα ότι ο Al-Dabbashi έχει εκθέσει μετανάστες (μεταξύ αυτών ανηλίκους) σε βάρβαρες συνθήκες και ενίοτε σε περιστάσεις που οδήγησαν σε θανάτους στην ξηρά και τη θάλασσα. Μετά τις βίαιες συγκρούσεις ανάμεσα στην παραστρατιωτική ομάδα του Al-Dabbashi και άλλες ομάδες στην Sabratha, βρέθηκαν χιλιάδες μετανάστες (πολλοί σε σοβαρή κατάσταση), οι περισσότεροι κρατούμενοι σε κέντρα της ταξιαρχίας Μάρτυρας Anas al-Dabbashi και της παραστρατιωτικής ομάδας al-Ghul. Η οικογένεια του al-Dabbashi και η συνδεόμενη παραστρατιωτική ομάδα Anas al-Dabbashi έχουν μακρόχρονους δεσμούς με το Ισλαμικό Κράτος (ISIL) και συνεργαζόμενες ομάδες. Πολλά επιχειρησιακά στελέχη του ISIL βρίσκονταν στις τάξεις της, περιλαμβανομένου του Abdallah al-Dabbashi, «χαλίφη» του ISIL στην Sabratha. Επίσης ο Al-Dabbashi φέρεται ότι συμμετείχε στην οργάνωση της δολοφονίας του Sami Khalifa al-Gharabli, στον οποίο ανέθεσε το δημοτικό συμβούλιο της Sabratha να καταπολεμήσει τις επιχειρήσεις διακίνησης μεταναστών τον Ιούλιο του 2017. Οι δραστηριότητες του Al-Dabbashi συμβάλλουν σε μεγάλο βαθμό στην αυξανόμενη βία και ανασφάλεια στη δυτική Λιβύη και απειλούν την ειρήνη και τη σταθερότητα στη Λιβύη και στις γειτονικές χώρες.

                  24.

                     Ονοματεπώνυμο: 1: MUS'AB 2: ABU-QARIN 3: δεν υπάρχει 4: δεν υπάρχει

                     Βαθμός: δεν υπάρχει Χαρακτηρισμός: Επικεφαλής διεθνούς δικτύου εμπορίας ανθρώπων Ημερομηνία γέννησης:19 Ιανουαρίου 1983Τόπος γέννησης: Sabratha, Λιβύη Ισχυρό ψευδώνυμο: δεν υπάρχει Ασθενές ψευδώνυμο: α) ABU-AL QASSIM OMAR Musab Boukrin β) Ο Γιατρός γ) Al-Grein Ιθαγένεια: Λιβύη Αριθ. διαβατηρίου: α) 782633, εκδόθηκε στις 31 Μαΐου 2005β) 540794, εκδόθηκε στις 12 Ιανουαρίου 2008Αριθ. εθνικής ταυτότητας: δεν υπάρχει Διεύθυνση: δεν υπάρχει Ημερομηνία καταχώρισης:7 Ιουνίου 2018Άλλες πληροφορίες: Καταχωρίστηκε στον κατάλογο δυνάμει των παραγράφων 15 και 17 της απόφασης 1970 (ταξιδιωτική απαγόρευση, δέσμευση περιουσιακών στοιχείων)
                  Καταχωρίστηκε στον κατάλογο δυνάμει της παραγράφου 22 στοιχείο α) της απόφασης 1970 (2011), της παραγράφου 4 στοιχείο α) της απόφασης 2174 (2014), της παραγράφου 11 στοιχείο α) της απόφασης 2213 (2015).

                     Συμπληρωματικές πληροφορίες

                  Ο Mus'ab Abu-Qarin θεωρείται βασικός παράγοντας εμπορίας ανθρώπων και διακίνησης μεταναστών στην περιοχή της Sabratha, αλλά δραστηριοποιείται επίσης στην Zawiya και την Garibulli. Το διεθνές δίκτυό του καλύπτει τη Λιβύη, ευρωπαϊκούς προορισμούς, χώρες της υποσαχάριας Αφρικής για τη στρατολόγηση μεταναστών και αραβικές χώρες για τον οικονομικό τομέα. Αξιόπιστες πηγές έχουν τεκμηριώσει τη συνέργειά του στην εμπορία και τη διακίνηση ανθρώπων με τον Ermias Ghermay, ο οποίος είναι υπεύθυνος για την «ανατολική αλυσίδα εφοδιασμού» για λογαριασμό του Abu-Qarin. Υπάρχουν στοιχεία που αποδεικνύουν ότι ο Abu-Qarin έχει καλλιεργήσει τις σχέσεις του με άλλους παράγοντες της εμπορίας ανθρώπων, ιδίως τον Mohammed Kachlaf (ξάδελφο και επικεφαλής της ταξιαρχίας al-Nasr, έχει επίσης προταθεί για καταχώριση στον κατάλογο) στην Zawiya. Ένας πρώην συνεργός του Abu-Qarin, που τώρα συνεργάζεται με τις λιβυκές αρχές, ισχυρίζεται ότι μόνο το 2015 ο Abu-Qarin οργάνωσε θαλάσσια ταξίδια για 45 000 ανθρώπους, εκθέτοντας τους μετανάστες (μεταξύ αυτών ανηλίκους) σε κίνδυνο θανάτου. Ο Abu-Qarin οργάνωσε ένα ταξίδι στις 18 Απριλίου 2015 που κατέληξε σε ναυάγιο στον Πορθμό της Σικελίας με αποτέλεσμα τον θάνατο 800 ανθρώπων. Στοιχεία, μεταξύ άλλων από την Ομάδα Εμπειρογνωμόνων του ΟΗΕ, αποδεικνύουν ότι είναι υπεύθυνος για την κράτηση μεταναστών υπό βάρβαρες συνθήκες, μεταξύ άλλων στην Τρίπολη κοντά στην περιοχή al-Wadi και σε παραθαλάσσια θέρετρα κοντά στην Sabratha όπου κρατούνται μετανάστες. Σύμφωνα με αναφορές ο Abu-Qarin συνδεόταν με την οικογένεια al-Dabbashi στην Sabratha μέχρι που ξέσπασε σύγκρουση λόγω ενός «φόρου προστασίας». Πηγές ανέφεραν ότι ο Abu-Qarin έδωσε χρήματα σε άτομα που συνδέονται με βίαιους εξτρεμιστές στην περιοχή της Sabratha, ως αντάλλαγμα για την έγκριση της διακίνησης μεταναστών για λογαριασμό βίαιων εξτρεμιστικών κύκλων που έχουν οικονομικά οφέλη από την εκμετάλλευση της παράνομης μετανάστευσης. Ο Abu-Qarin συνδέεται με ένα δίκτυο διακινητών που αποτελείται από ένοπλες ομάδες σαλαφιστών στην Τρίπολη, την Sebha και την Kufra.

                  25.

                     Ονοματεπώνυμο: 1: Mohammed 2: Kachlaf 3: δεν υπάρχει 4: δεν υπάρχει

                     Βαθμός: δεν υπάρχει Χαρακτηρισμός: Διοικητής της ταξιαρχίας Shuhada al-Nasr, επικεφαλής της Φρουράς Διυλιστηρίου Πετρελαίου του διυλιστηρίου της Zawiya Ημερομηνία γέννησης: δεν υπάρχει Τόπος γέννησης: Zawiya, Λιβύη Ισχυρό ψευδώνυμο: δεν υπάρχει Ασθενές ψευδώνυμο: α) Kashlaf β) Koshlaf γ) Keslaf δ) al-Qasab Ιθαγένεια: Λιβύη Αριθ. διαβατηρίου: δεν υπάρχει Αριθ. εθνικής ταυτότητας: δεν υπάρχει Διεύθυνση: Zawiya, Λιβύη Ημερομηνία καταχώρισης:7 Ιουνίου 2018Άλλες πληροφορίες: Καταχωρίστηκε στον κατάλογο δυνάμει των παραγράφων 15 και 17 της απόφασης 1970 (ταξιδιωτική απαγόρευση, δέσμευση περιουσιακών στοιχείων)
                  Καταχωρίστηκε στον κατάλογο δυνάμει της παραγράφου 22 στοιχείο α) της απόφασης 1970 (2011), της παραγράφου 4 στοιχείο α) της απόφασης 2174 (2014), της παραγράφου 11 στοιχείο α) της απόφασης 2213 (2015).

                     Συμπληρωματικές πληροφορίες

                  Ο Mohammed Kachlaf είναι επικεφαλής της ταξιαρχίας Shuhada al Nasr στην Zawiya, δυτική Λιβύη. Η παραστρατιωτική ομάδα του ελέγχει το διυλιστήριο της Zawiya, κεντρικό κόμβο επιχειρήσεων διακίνησης μεταναστών. Ο Kachlaf ελέγχει επίσης κέντρα κράτησης, συμπεριλαμβανομένου του κέντρου κράτησης της Nasr που βρίσκεται εικονικά υπό τον έλεγχο της DCIM. Όπως τεκμηριώνεται σε διάφορες πηγές, το δίκτυο του Kachlaf είναι από τα πλέον κυρίαρχα στον τομέα της διακίνησης ανθρώπων και την εκμετάλλευση μεταναστών στη Λιβύη. Ο Kachlaf έχει εκτεταμένες διασυνδέσεις με τον al-Rahman al-Milad, επικεφαλής της τοπικής μονάδας της ακτοφυλακής της Zawiya, η μονάδα του οποίου σταματά πλοία με μετανάστες, συχνά από αντίπαλα δίκτυα διακίνησης μεταναστών. Οι μετανάστες μεταφέρονται στη συνέχεια σε εγκαταστάσεις κράτησης υπό τον έλεγχο της παραστρατιωτικής ομάδας Al Nasr, όπου σύμφωνα με αναφορές κρατούνται υπό φρικτές συνθήκες. Η Ομάδα Εμπειρογνωμόνων για τη Λιβύη συνέλεξε αποδεικτικά στοιχεία από μετανάστες που υπέστησαν συχνά ξυλοδαρμούς, ενώ άλλοι, κυρίως γυναίκες από χώρες της υποσαχάριας Αφρικής και το Μαρόκο, πωλήθηκαν στην τοπική αγορά ως «σκλάβες του σεξ». Η Ομάδα διαπίστωσε επίσης ότι ο Kachlaf συνεργάζεται με άλλες ένοπλες ομάδες και ενεπλάκη επανειλημμένα σε βίαιες συγκρούσεις το 2016 και το 2017.

                  26.

                     Ονοματεπώνυμο: 1: Abd 2: Al-Rahman 3: al-Milad 4: δεν υπάρχει

                     Βαθμός: δεν υπάρχει Χαρακτηρισμός: Διοικητής της ακτοφυλακής στην Zawiya Ημερομηνία γέννησης: Περίπου (29 ετών) Τόπος γέννησης: Τρίπολη, Λιβύη Ισχυρό ψευδώνυμο: δεν υπάρχει Ασθενές ψευδώνυμο: α) Rahman Salim Milad β) al-Bija Ιθαγένεια: Λιβύη Αριθ. διαβατηρίου: δεν υπάρχει Αριθ. εθνικής ταυτότητας: δεν υπάρχει Διεύθυνση: Zawiya, Λιβύη Ημερομηνία καταχώρισης:7 Ιουνίου 2018Άλλες πληροφορίες: Καταχωρίστηκε στον κατάλογο δυνάμει των παραγράφων 15 και 17 της απόφασης 1970 (ταξιδιωτική απαγόρευση, δέσμευση περιουσιακών στοιχείων)
                  Καταχωρίστηκε στον κατάλογο δυνάμει της παραγράφου 22 στοιχείο α) της απόφασης 1970 (2011), της παραγράφου 4 στοιχείο α) της απόφασης 2174 (2014), της παραγράφου 11 στοιχείο α) της απόφασης 2213 (2015).

                     Συμπληρωματικές πληροφορίες

                  Ο Abd al Rahman al-Milad είναι επικεφαλής της περιφερειακής μονάδας της ακτοφυλακής στην Zawiya, η οποία συνδέεται συστηματικά με πράξεις βίας εις βάρος μεταναστών και άλλων διακινητών ανθρώπων. Η Ομάδα Εμπειρογνωμόνων του ΟΗΕ ισχυρίζεται ότι ο Milad και άλλα μέλη της ακτοφυλακής εμπλέκονται άμεσα στη βύθιση πλοίων με μετανάστες με τη χρήση πυροβόλων όπλων. Ο Al-Milad συνεργάζεται με άλλους διακινητές μεταναστών όπως ο Mohammed Kachlaf (έχει επίσης προταθεί για καταχώριση στον κατάλογο) ο οποίος, σύμφωνα με πηγές, του προσφέρει προστασία για την πραγματοποίηση παράνομων επιχειρήσεων σχετικών με την εμπορία ανθρώπων και τη διακίνηση μεταναστών. Πολλοί μάρτυρες σε δικαστικές έρευνες δήλωσαν ότι ένοπλοι που επέβαιναν σε πλοίο της ακτοφυλακής με το όνομα Tallil (χρησιμοποιείται από τον al-Milad) τους σταμάτησαν στη θάλασσα και τους μετέφεραν στο κέντρο κράτησης της al-Nasr, όπου σύμφωνα με αναφορές κρατούνται υπό βάρβαρες συνθήκες και υποβάλλονται σε ξυλοδαρμούς.


title: Εκτελεστικός κανονισμός (ΕΕ) 2018/1009 του Συμβουλίου, της 17ης Ιουλίου 2018, για την εφαρμογή του κανονισμού (ΕΕ) 2017/1509 σχετικά με την επιβολή περιοριστικών μέτρων κατά της Λαοκρατικής Δημοκρατίας της Κορέας

text:
               18.7.2018

               EL

               Επίσημη Εφημερίδα της Ευρωπαϊκής Ένωσης

               L 181/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1009 ΤΟΥ ΣΥΜΒΟΥΛΊΟΥ
   της 17ης Ιουλίου 2018
   για την εφαρμογή του κανονισμού (ΕΕ) 2017/1509 σχετικά με την επιβολή περιοριστικών μέτρων κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2017/1509 της 30ής Αυγούστου 2017, για την επιβολή περιοριστικών μέτρων κατά της Λαοκρατικής Δημοκρατίας της Κορέας και την κατάργηση του κανονισμού (ΕΚ) αριθ. 329/2007 (1) και ιδίως το άρθρο 47 παράγραφος 5,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 30 Αυγούστου 2017 το Συμβούλιο εξέδωσε τον κανονισμό (ΕΕ) 2017/1509.

               (2)

               Στις 9 Ιουλίου 2018 η επιτροπή του Συμβουλίου Ασφαλείας των Ηνωμένων Εθνών («ΣΑΗΕ») που θεσπίστηκε δυνάμει της απόφασης 1718 (2006) ΣΑΗΕ τροποποίησε την καταχώριση ενός προσώπου και μίας οντότητας που υπόκεινται σε περιοριστικά μέτρα.

               (3)

               Το παράρτημα XIII του κανονισμού (ΕΕ) 2017/1509 θα πρέπει, συνεπώς, να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα XIII του κανονισμού (ΕΕ) 2017/1509 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός στο σύνολό του και εφαρμόζεται άμεσα σε όλα τα κράτη μέλη.
      Βρυξέλλες, 17 Ιουλίου 2018.

            Για το Συμβούλιο

            Ο Πρόεδρος

         G. BLÜMEL

      (1)  ΕΕ L 224 της 31.8.2017, σ. 1.

      ΠΑΡΑΡΤΗΜΑ

                  1.

                  Στο παράρτημα XIII του κανονισμού (ΕΕ) 2017/1509, η καταχώριση 4 υπό τον τίτλο «α) Φυσικά πρόσωπα» αντικαθίσταται από το ακόλουθο κείμενο:

                              «4.

                              Ri Hong-sop

                              1940

                              16.7.2009

                              Πρώην διευθυντής του Κέντρου Πυρηνικών Ερευνών του Yongbyon και επικεφαλής του Ινστιτούτου Πυρηνικών Όπλων, επέβλεψε τρεις βασικές εγκαταστάσεις που συμβάλλουν στην παραγωγή οπλικού πλουτώνιου, και συγκεκριμένα τη μονάδα παρασκευής καυσίμου, τον πυρηνικό αντιδραστήρα και την εγκατάσταση επανακατεργασίας.»

                  2.

                  Στο παράρτημα XIII του κανονισμού (ΕΕ) 2017/1509, η καταχώριση 28 υπό τον τίτλο «β) Νομικά πρόσωπα, οντότητες και φορείς» αντικαθίσταται από το ακόλουθο κείμενο:

                              «28.

                              Υπουργείο Βιομηχανίας Πυρομαχικών (Munitions Industry Department)

                              Υπουργείο Βιομηχανίας Στρατιωτικών Προμηθειών (Military Supplies Industry Department)

                              Pyongyang, ΛΔΚ

                              2.3.2016

                              Το Υπουργείο Βιομηχανίας Πυρομαχικών ενέχεται σε βασικές πτυχές του πυραυλικού προγράμματος της ΛΔΚ. Το Υπουργείο Βιομηχανίας Πυρομαχικών είναι υπεύθυνο για την επίβλεψη της ανάπτυξης των βαλλιστικών πυραύλων της ΛΔΚ, συμπεριλαμβανομένου του Taepo Dong-2. Το Υπουργείο Βιομηχανίας Πυρομαχικών επιβλέπει τα προγράμματα παραγωγής και Ε & Α όπλων της ΛΔΚ, συμπεριλαμβανομένου του προγράμματος βαλλιστικών πυραύλων της χώρας. Στο Υπουργείο Βιομηχανίας Πυρομαχικών υπάγονται η Δεύτερη Οικονομική Επιτροπή και η Δεύτερη Ακαδημία Φυσικών Επιστημών, οι οποίες καταχωρήθηκαν επίσης τον Αύγουστο του 2010. Τα τελευταία χρόνια, το Υπουργείο Βιομηχανίας Πυρομαχικών έχει δραστηριοποιηθεί στην ανάπτυξη του κινητού διηπειρωτικού βαλλιστικού πυραύλου KN08. Το Υπουργείο Βιομηχανίας Πυρομαχικών επιβλέπει το πυρηνικό πρόγραμμα της ΛΔΚ. Το Ινστιτούτο Πυρηνικών Όπλων (Nuclear Weapons Institute) υπάγεται σε αυτό το υπουργείο.»


title: Εκτελεστικός κανονισμός (ΕΕ) 2018/1011 της Επιτροπής, της 17ης Ιουλίου 2018, για την έγκριση της επέκτασης των επιπέδων χρήσης μανιταριών επεξεργασμένων με υπεριώδη ακτινοβολία ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ)

text:
               18.7.2018

               EL

               Επίσημη Εφημερίδα της Ευρωπαϊκής Ένωσης

               L 181/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1011 ΤΗΣ ΕΠΙΤΡΟΠΉΣ
   της 17ης Ιουλίου 2018
   για την έγκριση της επέκτασης των επιπέδων χρήσης μανιταριών επεξεργασμένων με υπεριώδη ακτινοβολία ως νέου τροφίμου σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/2470 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,
   Εκτιμώντας τα ακόλουθα:

               (1)

               Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά εντός της Ένωσης.

               (2)

               Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2), ο οποίος θεσπίζει ενωσιακό κατάλογο εγκεκριμένων νέων τροφίμων.

               (3)

               Σύμφωνα με το άρθρο 12 του κανονισμού (ΕΕ) 2015/2283, η Επιτροπή καλείται να αποφασίσει για την έγκριση και τη διάθεση ενός νέου τροφίμου στην αγορά της Ένωσης και για την επικαιροποίηση του ενωσιακού καταλόγου.

               (4)

               Με την εκτελεστική απόφαση (ΕΕ) 2017/2355 της Επιτροπής (3) επιτράπηκε, σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (4), η διάθεση στην αγορά μανιταριών επεξεργασμένων με υπεριώδη ακτινοβολία ως νέου τροφίμου.

               (5)

               Στις 23 Ιουλίου 2015 οι εταιρείες Banken Champignons Group B.V. και J.K. Holding B.V. υπέβαλαν αίτηση στην αρμόδια αρχή των Κάτω Χωρών για να διαθέσουν στην αγορά της Ένωσης μανιτάρια (Agaricus bisporus) επεξεργασμένα με υπεριώδη ακτινοβολία, με αυξημένα επίπεδα βιταμίνης D2, ως νέο τρόφιμο κατά την έννοια του άρθρου 1 παράγραφος 2 στοιχείο στ) του κανονισμού (ΕΚ) αριθ. 258/97.

               (6)

               Με τον εκτελεστικό κανονισμό (ΕΕ) 2017/2470, η άδεια αυτή έγινε γενικής χρήσης τον Ιανουάριο του 2018. Καθώς η αίτηση των εν λόγω εταιρειών αφορά μανιτάρια με υψηλότερη περιεκτικότητα σε βιταμίνη D2, ο παρών κανονισμός θα πρέπει να θεωρηθεί ως άδεια για επέκταση της χρήσης.

               (7)

               Σύμφωνα με το άρθρο 35 παράγραφος 1 του κανονισμού (ΕΕ) 2015/2283, κάθε αίτηση για τη διάθεση νέων τροφίμων στην αγορά εντός της Ένωσης η οποία υποβάλλεται σε κράτος μέλος σύμφωνα με το άρθρο 4 του κανονισμού (ΕΚ) αριθ. 258/97 και για την οποία δεν έχει ληφθεί τελική απόφαση πριν από την 1 Ιανουαρίου 2018 θεωρείται αίτηση που υποβλήθηκε σύμφωνα με τον κανονισμό (ΕΕ) 2015/2283.

               (8)

               Η αίτηση για τη διάθεση των επεξεργασμένων με υπεριώδη ακτινοβολία μανιταριών (Agaricus bisporus) με αυξημένα επίπεδα βιταμίνης D2 στην αγορά ως νέου τροφίμου εντός της Ένωσης υποβλήθηκε σε κράτος μέλος σύμφωνα με το άρθρο 4 του κανονισμού (ΕΚ) αριθ. 258/97 και πληροί τις απαιτήσεις που προβλέπονται στον κανονισμό (ΕΕ) 2015/2283.

               (9)

               Στις 20 Σεπτεμβρίου 2017 η αρμόδια αρχή των Κάτω Χωρών εξέδωσε την αρχική της έκθεση αξιολόγησης. Στην εν λόγω έκθεση κατέληξε στο συμπέρασμα ότι τα επεξεργασμένα με υπεριώδη ακτινοβολία μανιτάρια (Agaricus bisporus) με αυξημένα επίπεδα βιταμίνης D2 πληρούν τα κριτήρια που ορίζονται στο άρθρο 3 παράγραφος 1 του κανονισμού (ΕΚ) αριθ. 258/97 για να χαρακτηριστούν νέα τρόφιμα.

               (10)

               Στις 5 Οκτωβρίου 2017 η Επιτροπή διαβίβασε την αρχική έκθεση αξιολόγησης στα άλλα κράτη μέλη. Τα άλλα κράτη μέλη υπέβαλαν παρατηρήσεις εντός της περιόδου των 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97, προκειμένου να διασφαλιστεί ότι δεν θα υπάρξει υπέρβαση των ανώτατων ανεκτών επιπέδων πρόσληψης βιταμίνης D τα οποία έχει καθορίσει η EFSA (5).

               (11)

               Κατόπιν των παρατηρήσεων που διατυπώθηκαν από τα άλλα κράτη μέλη, οι αιτούντες έδωσαν πρόσθετες εξηγήσεις, οι οποίες διασκέδασαν τις ανησυχίες σε ικανοποιητικό βαθμό για τα κράτη μέλη και την Επιτροπή.

               (12)

               Οι εξηγήσεις αυτές παρέχουν επαρκείς λόγους για να θεωρηθεί ότι τα επεξεργασμένα με υπεριώδη ακτινοβολία μανιτάρια (Agaricus bisporus) με αυξημένα επίπεδα βιταμίνης D2 στα προτεινόμενα επίπεδα χρήσης συμμορφώνονται με το άρθρο 12 παράγραφος 1 του κανονισμού (ΕΕ) 2015/2283.

               (13)

               Το σημείο 1 του μέρους Α του παραρτήματος VI του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου ορίζει ότι η ονομασία του τροφίμου πρέπει να περιλαμβάνει ή να συνοδεύεται από ενδείξεις της ειδικής επεξεργασίας στην οποία έχει υποβληθεί το τρόφιμο, σε όλες τις περιπτώσεις στις οποίες η παράλειψη αυτής της πληροφορίας θα μπορούσε να παραπλανήσει τους καταναλωτές (6). Καθώς οι καταναλωτές δεν αναμένουν συνήθως την υποβολή των μανιταριών σε επεξεργασία με υπεριώδη ακτινοβολία, η ονομασία αυτού του τροφίμου θα πρέπει να περιλαμβάνει ή να συνοδεύεται από τις πληροφορίες αυτές, προκειμένου να αποφευχθεί η παραπλάνηση των καταναλωτών.

               (14)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Η καταχώριση στον ενωσιακό κατάλογο εγκεκριμένων νέων τροφίμων, που προβλέπεται στο άρθρο 8 του κανονισμού (ΕΕ) 2015/2283, η οποία αφορά τα επεξεργασμένα με υπεριώδη ακτινοβολία μανιτάρια τροποποιείται όπως ορίζεται στο παράρτημα του παρόντος κανονισμού.
   2.   Η αναφερόμενη στο πρώτο εδάφιο καταχώριση στον ενωσιακό κατάλογο περιλαμβάνει τους όρους χρήσης και τις απαιτήσεις επισήμανσης που καθορίζονται στο παράρτημα του παρόντος κανονισμού.
   Άρθρο 2
   Το παράρτημα του εκτελεστικού κανονισμού (ΕΕ) 2017/2470 τροποποιείται σύμφωνα με το παράρτημα του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Ιουλίου 2018.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 327 της 11.12.2015, σ. 1.

      (2)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).

      (3)  Εκτελεστική απόφαση (ΕΕ) 2017/2355, της 14ης Δεκεμβρίου 2017, για την έγκριση της διάθεσης στην αγορά μανιταριών επεξεργασμένων με υπεριώδη ακτινοβολία ως νέου τροφίμου σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (ΕΕ L 336 της 16.12.2017, σ. 52).

      (4)  Κανονισμός (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).

      (5)  EFSA Journal 2012· 10(7): 2813.

      (6)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).

      ΠΑΡΑΡΤΗΜΑ
      Το παράρτημα του εκτελεστικού κανονισμού (ΕΕ) 2017/2470 τροποποιείται ως εξής:

                  1.

                  Η καταχώριση για τα «Μανιτάρια (Agaricus bisporus) επεξεργασμένα με υπεριώδη ακτινοβολία» στον πίνακα 1 (Εγκεκριμένα νέα τρόφιμα) αντικαθίσταται από το ακόλουθο κείμενο:

                              Εγκεκριμένο νέο τρόφιμο

                              Προϋποθέσεις υπό τις οποίες μπορεί να χρησιμοποιηθεί το νέο τρόφιμο

                              Επιπρόσθετες ειδικές απαιτήσεις επισήμανσης

                              Άλλες απαιτήσεις

                              «Μανιτάρια (Agaricus bisporus) επεξεργασμένα με υπεριώδη ακτινοβολία

                                 Συγκεκριμένη κατηγορία τροφίμων

                                 Ανώτατα επίπεδα βιταμίνης D2

                                          1.

                                          Η ονομασία στην επισήμανση του ίδιου του νέου τροφίμου ή στην επισήμανση των τροφίμων στα οποία περιέχεται είναι “Μανιτάρια (Agaricus bisporus) επεξεργασμένα με υπεριώδη ακτινοβολία”.

                                          2.

                                          Η ονομασία στην επισήμανση του ίδιου του νέου τροφίμου ή στην επισήμανση των τροφίμων στα οποία περιέχεται πρέπει να συνοδεύεται από ένδειξη ότι “χρησιμοποιήθηκε ελεγχόμενη επεξεργασία με φως για την αύξηση των επιπέδων της βιταμίνης D” ή ότι “χρησιμοποιήθηκε επεξεργασία με υπεριώδη ακτινοβολία για την αύξηση των επιπέδων της βιταμίνης D2”».

                              Μανιτάρια (Agaricus bisporus)

                              20 μg βιταμίνης D2 / 100 g νωπού βάρους

                  2.

                  Η καταχώριση για τα «Μανιτάρια (Agaricus bisporus) επεξεργασμένα με υπεριώδη ακτινοβολία» στον πίνακα 2 (Προδιαγραφές) αντικαθίσταται από το ακόλουθο κείμενο:

                              Εγκεκριμένο νέο τρόφιμο

                              Προδιαγραφές

                              «Μανιτάρια (Agaricus bisporus) επεξεργασμένα με υπεριώδη ακτινοβολία

                                 Περιγραφή/Ορισμός:

                              Μανιτάρια Agaricus bisporus που προορίζονται για εμπορική εκμετάλλευση και υποβάλλονται σε επεξεργασία με υπεριώδες φως μετά τη συγκομιδή.
                              Ακτινοβολία UV: διεργασία ακτινοβόλησης με υπεριώδες φως μήκους κύματος 200-800 nm.

                                 Βιταμίνη D2:

                              Χημική ονομασία: (3β,5Z,7E,22E)-9,10-σεκοεργοστα-5,7,10(19),22-τετραεν-3-όλη
                              Συνώνυμο: Εργοκαλσιφερόλη
                              Αριθ. CAS: 50-14-6
                              Μοριακό βάρος: 396,65 g/mol

                                 Περιεχόμενα:

                              Βιταμίνη D2 στο τελικό προϊόν: 5-20 μg / 100 g νωπού βάρους κατά τη λήξη της διάρκειας ζωής.»